Назарбаев білім ошақтарына қоғамдық бақылау қойылмақ
"Назарбаев білім ошақтарына қоғамдық бақылау қойылмақ" | "https://abai.kz/post/168233"
TITLE: Назарбаев білім ошақтарына қоғамдық бақылау қойылмақ
URL: https://abai.kz/post/168233
META: "Назарбаев білім ошақтарына қоғамдық бақылау қойылмақ" | "https://abai.kz/post/168233"
DATE: 27.04.2023
AUTHOR(s): Abai.kz
TOTAL WORDS: 162
TEXT: «Қоғамдық бақылау туралы» Заң жобасында Назарбаев зияткерлік мектептері мен Назарбев университетінің жұмысына қоғамдық бақылау орнату туралы нормалар енгізілуі мүмкін. Бұл туралы Мәжілістің Әлеуметтік-мәдени даму комитетінің төрағасы Асхат Аймағамбетов айтты. «Мұндай түзетуді заң жобасына депутаттар енгізіп жатыр. Бізде автономдық білім беру ұйымдары бар. Соның ішінде Назарбаев зияткерлік мектептері мен Назарбаев университеті осы мәселелерде заңмен қамтылуы керек деген түзету енгізіліп отыр. Оны жұмыс тобы қарайды. Мысалы, «Самұрық-Қазынаның» да әлеуметтік мәселелерге қатысты сұрақтары қоғамдық бақылауға алынуы керек деген түзету ұсынылып отыр», - деді депутат. Айтуынша, депутаттар бұл түзетуді қоғамның сұранысы бойынша ұсынып отыр. «Автономды білім беру ұйымдарының ашықтығы бойынша, жалпы қоғамдық бақылау мәселесі маңызды болғанын білесіздер. Қоғамда көп сұрақтар көтерілді. Депутаттар соның негізінде ұсыныс енгізіп отыр. Қажет болса, қоғамдық бақылау орнатылады. Өйткені, автономды білім орындары дегенімізбен, олар да бюджеттен қаржыландырылады ғой. Депутаттар бюджеттен кетіп жатқан қаражаттың тиімділігі бойынша, басқа да қоғамдық бақылауды жүргізуге мүмкіндік болу керек деп отыр. Біздің жұмыс тобы осының бәрін қарап, жақында нүктесін қойып, екінші оқылымға әзірлейді», - деді Асхат Аймағамбетов. Abai.kz
